C 117/22
BG
Официален вестник на Европейския съюз
11.3.2022 г.
Вторник, 14 септември 2021 r.
14. подчертава, че диалогът с гражданите е основен елемент за създаване на близост и изграждане на връзка между НОР и европейските институции; в тази връзка призовава Комисията да засили този диалог, по-специално в НОР; 15. призовава Комисията да разработи съвместно с НОР нова стратегия, която да отговаря на местните реалности и потребности и да отразява препоръките на Европейския парламент и която да се основава на зачитането на специфичните характеристики, консолидирането на постиженията и оптимизирането на съществуващите механизми, иновациите и валоризацията на НОР като „територии, предлагащи решения“; 16. препоръчва да се изготви истински план за действие за това ново стратегическо партньорство с участието на ключовите заинтересовани страни, включително национални, регионални и местни органи, икономическите и социалните участници, гражданското общество, академичните среди и неправителствените организации; 17. призовава за възможно най-бързото изпълнение на новата стратегия и на нейния план за действие, за да се допринесе за икономическото и социалното възстановяване на НОР;
ДЯЛ 2: Инвестиране в достойни работни места, укрепване на солидарността и предприемане на приоритетни действия за младежта 18. съзнава, че НОР предлагат на Съюза възможности за разработване на пилотни проекти за справяне със социално-икономическите и климатичните предизвикателства, но че тази динамика налага по-бързо наваксване на закъснението, свързано със структурните недостатъци, както и консолидиране и коригиране на инструментите за компенсиране на тези структурни недостатъци, свързани с отдалечеността и островния характер, които са от съществено значение за пълното и справедливо интегриране на НОР в европейското пространство;
А.
Консолидиране на солидарността 19. призовава Комисията, държавите членки и НОР да превърнат борбата срещу бедността, безработицата и социалното изключване, включително на хората с увреждания, в приоритетите на европейската солидарност, като същевременно инвестират в образование и обучение, както и в бъдещи проекти, насочени към иновациите, по-специално социалните иновации, преквалификацията и диверсификацията; 20. счита, че политиката на сближаване следва да валоризира в по-голяма степен жените, живеещи в НОР, и следва да насърчава равенството между половете и ефективното прилагане на стратегията на ЕС за равенство между мъжете и жените в НОР; 21. подчертава важната роля на социалната и солидарна икономика в НОР, партньор на регионалните и местните власти, в борбата с ограниченията, свързани с НОР, бедността и социалното изключване, както и в създаването на работни места и разработването на инициативи в тези региони в съответствие с различните европейски стратегии; подкрепя признаването на тази реалност на европейско равнище и прекия достъп на този нестопански сектор до европейски субсидии;
Б.
Опазване на здравето 22. подчертава, че особеностите на НОР ги правят по-уязвими по отношение на глобалните събития, като например пандемията от COVID-19; поради това призовава да се извлекат най-добрите поуки от тази криза и да се вземе предвид особеното положение на НОР в контекста на бъдещи събития от такова естество; 23. предлага създаването на изследователски център, посветен на тропическите инфекциозни болести и на заболяванията, които са особено разпространени в НОР, като диабет, затлъстяване и някои видове рак, както и отпускането на средствата, необходими за компенсиране на закъсненията в здравеопазването в НОР; 24. предлага стартирането на пилотен проект по подобие на подготвителното действие BEST в подкрепа на работата в областта на лечебните растения в НОР;